IMelika Ipha iZimbabwe i$20 Million Yokulwisana Lendlala
AbeUSAID bathi uhulumende weMelika uzaqhubeka esebenzelana lenhlanganiso ezizimeleyo ekulwisaneni lendlala, yona ehlasele kakubi lonyaka eZimbabwe.
WASHINGTON — Uhulumende weMelika ngoLwesithathu uphe inhlanganiso yeWorld Food Program imali eyizigidi ezingamatshumi amabili ($20 million) ezancedisa kumizamo yokudingela uzulu weZimbabwe olambayo ukudla. Umkhokheli weUnited States Agency for International Development (USAID) uNkosikazi Stephanie Funk uthe uhulumende weMelika uzaqhubeka esebenza lenhlanganiso ezizimeleyo ekulwisaneni lendlala, yona ehlasele kakubi lonyaka. Ngakolunye uhlangothi, umanyano weEuropean Union ulobelane isivumelwano lenhlanganiso yeFood and Agriculture Organization (FAO) esokusebenzelana ndawonye kudaba lwendlala lolu. Uhulumende uthi bedlula izigidi ezine (4 million) abantu abahlaselwe yindlala lonyaka abamele bancediswe ngokudla. Kunjalo nje, iqula lenhlanganiso yeUnited Nations ebona ngempilakahle yabantwana iUNICEF lethekelele ezibhedlela zeKariba lemakiliniki ngoLwesithathu lihlolisisa ngomumo wendlala ebantwaneni. Intathelizindaba ezihamba lequla leli zifakazele lumsakazo ukuthi zibone abantwana abacake okwedlulise amalawulo ngenxa yokuswela ukudla okwaneleyo njalo okwakha umzimba. Bbazinkulungwane ezilikhulu abantwana abaleminyaka ephansi kwemihlanu eZimbabwe abacake kakhulu abalomkhuhlane obangelwa yikuswela ukudla, iaccute malnutrition, kutsho iUSAID. Ingcwethi kundaba zokukhusela abalambayo uMnu Everson Ndlovu utshele iStudio 7 ukuthi impilakahle yomntwana ihle iphazamiseke nxa ethe waswela ukudla emncane. “Kulalokho okuthiwa yistunted growth lapho othola sebekhule ngezisu kuphela abantwana,” kutsho uMnu Ndlovu. “Indlala ibangela njalo ukuthi ingqondo zomntwana zingakhuli ngokupheleleyo. Esikhathini esinengi ucina ehlaselwa yimikhuhlane yonke nje engenqatshelwa.”